પ્રાપ્ત માહિતી અનુસાર ઓઢવ વિસ્તારમાં આવેલા અંબિકાનગરની બેલાપાર્ક સોસાયટીના એક બંધ મકાનમાં દુર્ગંધ મારતી હોવાનો પોલીસ કન્ટ્રોલમાં ફોન થયો હતો. ઘટનાને ગંભીરતાથી લઇ પોલીસનો કાફલો ઘટનાસ્થળે દોડી ગયો હતો. મકાનનું તાળું તોડી પોલીસે તપાસ કરતાં પાછળના ભાગે અાવેલી અોસરીમાં યુવાન પુત્ર અને તેની માતાની વિકૃત હાલતમાં લાશ કોથળામાં પેક કરેલી મળી આવી હતી. ઘટનાની જાણ ઉચ્ચ અધિકારીઓને થતાં તેઓ પણ ઘટનાસ્થળે દોડી આવ્યા હતા. પોલીસની પ્રાથમિક તપાસમાં લાશ વિપુલ સુરેશભાઇ મોદી (ઉ.વ.ર૮) તેમજ તેની માતા કંચનબહેન સુરેશભાઇ મોદી (ઉ.વ.પપ) હોવાનું બહાર અાવ્યું છે.